ཞིན་ཧྭ་གསར་འགྱུར་ཁང་གི་གློག་འཕྲིན་ལྟར།རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཚེས་བཅུ་གཉིས་ཉིན་ཧྥུའུ་ལ་ཏི་ཝོ་སི་ཐོ་ཁི་ནས་མོང་གོལ་རྒྱལ་ཁབ་ཀྱི་ཙུང་ཐུང་པ་ཐུར་ཐུའུ་ལི་ག་ལ་མཇལ་འཕྲད་གནང་།ཞི་ཅིན་ཕིང་གིས་བསྟན་དོན།ཀྲུང་གོ་ཕྱོགས་ཀྱིས་ཐོག་མཐའ་བར་གསུམ་དུ་རྒྱལ་ཁབ་གཉིས་ཀྱི་འབྲེལ་བར་མཐོང་ཆེན་ཚད་མཐོན་པོ་བྱེད་བཞིན་ཡོད་པ་དང་།ཁྱིམ་མཚེས་མཛའ་མཐུན་གྱི་འདུ་ཤེས་གཞིར་བཟུང་ནས་མོང་གོལ་ཕྱོགས་དང་བརྗེ་རེས་མཉམ་ལས་བྱེད་པར་ཤུགས་བསྣན་ནས།ཀྲུང་གོ་དང་མོང་གོལ་བར་གྱི་ཁྱོན་ཡོངས་ཀྱི་འཐབ་ཇུས་གྲོགས་པོའི་འབྲེལ་བ་ཇེ་ལེགས་ཇེ་མགྱོགས་ངང་འཕེལ་རྒྱས་སུ་གཏོང་འདོད་ཡོད།ཕྱོགས་གཉིས་ཀྱིས་རྒྱལ་ཁབ་གཉིས་བར་གྱི་འབྲེལ་བའི་ཆབ་སྲིད་ཀྱི་སྣེ་སྟོན་ལ་ཤུགས་སྣོན་པ་དང་།ཆབ་སྲིད་ཀྱི་མཐོ་ཚད་དང་ཡུན་རིང་གི་ངོས་ཐད་ནས་རྒྱལ་ཁབ་གཉིས་ཀྱི་འབྲེལ་བ་ཡང་དག་པའི་འཕེལ་རྒྱས་བགྲོད་ལམ་དུ་བསྐྱོད་པར་བྱེད་དགོས།ཀྲུང་གོ་ཕྱོགས་ཀྱིས་མོང་གོལ་ཀྲུང་གོའི་འཕེལ་རྒྱས་ཁྲོད་ཞུགས་པར་དགའ་བསུ་ཞུ་བཞིན་ཡོད་པ་དང་།ཀྲུང་གོའི་བཅོས་སྒྱུར་འཕེལ་རྒྱས་ཀྱི་གྲུབ་འབྲས་མཉམ་དུ་ལོངས་སྤྱོད་བྱས་ཏེ།རང་སྟེང་གི་སྤུས་ཚད་མཐོ་བའི་འཕེལ་རྒྱས་མངོན་འགྱུར་བྱེད་དགོས།ཀྲུང་གོ་ཕྱོགས་ཀྱིས་མོང་གོལ་རྒྱལ་ཁབ་ཀྱིས་ཕྱུགས་ལས་དང་ལས་སྣོན་ལས་རིགས་འཕེལ་རྒྱས་སུ་གཏོང་བར་རྒྱབ་སྐྱོར་བྱེད་པ་དང་།སྤུས་ལེགས་ཀྱི་ཞིང་ཕྱུགས་ཐོན་རྫས་མང་པོ་ནང་འདྲེན་བྱེད་འདོད་ཡོད།ཕྱོགས་གཉིས་ཀྱིས་མི་གཞུང་བརྗེ་རེས་ལ་ཤུགས་བསྣན་ཏེ།རྒྱལ་ཁབ་གཉིས་བར་གྱི་དམངས་བློའི་རྨང་གཞི་དང་སྤྱི་ཚོགས་རྨང་གཞི་སྲ་བརྟན་དུ་གཏོང་དགོས་ཟེར།